**ELŐTERJESZTÉS**

**Szombathely Megyei Jogú Város Közgyűlésének 2023. március 30-i ülésére**

**Javaslat szociális étkeztetéssel kapcsolatos döntések meghozatalára**

A Pálos Károly Szociális Szolgáltató Központ és Gyermekjóléti Szolgálat (továbbiakban: Intézmény) és a Justfood Kft. (továbbiakban: Vállalkozó) 2022. június 21. napján közbeszerzési eljárás keretében „Szociális étkeztetés és gyermekétkeztetés biztosítása” tárgyában vállalkozási szerződést kötött.

A Vállalkozó az élelmiszerárak nagymértékű emelkedésére és a szolgáltatások színvonalának biztosításához szükséges energiaárak drasztikus növekedésére tekintettel a jelenleg hatályos árak 15 %-os emelését kezdeményezte.

A vállalkozási szerződés a közbeszerzésekről szóló 2015. évi CXLIII. törvény (továbbiakban: Kbt.) 141.§ (4) bekezdése c) pontja szerint következő feltételek együttes teljesülése esetén módosítható:

ca) módosítást olyan körülmények tették szükségessé, amelyeket az ajánlatkérő kellő gondossággal eljárva nem láthatott előre;

cb) a módosítás nem változtatja meg a szerződés általános jellegét;

cc) az ellenérték növekedése nem haladja meg az eredeti szerződés értékének 50%-át.

A KSH által 2023. január 4. napján közzétett adatok alapján az „Élelmiszerek” főcsoport tekintetében az előző év azonos időszakához viszonyítva 44,8 %-os áremelkedés tapasztalható, különös tekintettel a baromfihúsok esetében 51,5 %-os, a kenyér esetében 81,1%-os, a tojásnál 82,7%-os, a sajtoknál pedig 83,2 %-os áremelkedésre került sor.

Az Intézmény közbeszerzési tanácsadójának állásfoglalása alapján a Kbt. 141.§ (4) bekezdése c) pontja szerinti feltételek együttesen teljesülnek, így a vállalkozási szerződés módosításának nincs akadálya.

A Vállalkozó által javasolt nyersanyagnorma-emelés 2023. május 1. napjától az idei évre nagyságrendileg 20.000.000 Ft többletkiadást jelent az Önkormányzatnak, ami az Önkormányzat 2023. évi költségvetésben rendelkezésre áll.

A Vállalkozó által javasolt 15 %-os emeléssel a nyersanyagköltség értékek az alábbiak szerint alakulnának:

|  |  |  |
| --- | --- | --- |
| Étkezési forma | Jelenleg hatályos nyersanyagnorma / adag | Élelmezési nyersanyagnorma / adag  2023. május 1. napjától 2023. december 31. napjáig  (15 %-os emeléssel) |
| Szociális ebéd normál | 407 Ft | 468 Ft |
| Szociális ebéd könnyű | 452 Ft | 520 Ft |
| Szociális ebéd diabétesz | 452 Ft | 520 Ft |
| Szociális reggeli | 234 Ft | 269 Ft |
| Szociális vacsora | 328 Ft | 377 Ft |
| Szünidei gyermekétkeztetés | 407 Ft | 468 Ft |

A nyersanyagnorma 2023. május 1. napjával történő emelésére tekintettel szükséges a személyes gondoskodást nyújtó szociális és gyermekjóléti ellátások térítési díjáról szóló 11/1993. (IV.1.) önkormányzati rendelet módosítása.

A rendelet-tervezet az étkeztetési szolgáltatás intézményi térítési díjai emelésének átvezetését tartalmazza az alábbiak szerint:

|  |  |  |
| --- | --- | --- |
| Szolgáltatási forma | Jelenleg hatályos intézményi térítési díj / adag | 2023. május 1. napjától (15 %-os emeléssel) / adag |
| Intézményi térítési díj szállítás nélkül | 445 Ft + ÁFA | 510 Ft + ÁFA |
| Intézményi térítési díj szállítással | 635 Ft + ÁFA | 730 Ft + ÁFA |
| Klubos étkeztetés intézményi térítési díja | 445 Ft + ÁFA | 510 Ft + ÁFA |

A módosító rendelet az előterjesztés 1. számú, az indokolás a 2. számú, a hatásvizsgálati lap a 3. számú mellékletét képezi.

Kérem a Tisztelt Közgyűlést, hogy az előterjesztést megtárgyalni, a rendeletet megalkotni és a határozati javaslatot elfogadni szíveskedjen.

Szombathely, 2023. március „ ”

/: Dr. Nemény András :/

**HATÁROZATI JAVASLAT**

**…/2023. (III.30.) Kgy. számú határozat**

1. Szombathely Megyei Jogú Város Közgyűlése a szociális étkeztetésben alkalmazandó élelmezési nyersanyagköltség összegeket 2023. május 1. napjától az alábbiak szerint állapítja meg:

|  |  |
| --- | --- |
| Étkezési forma | Élelmezési nyersanyagnorma / adag 2023. május 1. napjától 2023. december 31. napjáig  (15 %-os emeléssel) |
| Szociális ebéd normál | 468 Ft |
| Szociális ebéd könnyű | 520 Ft |
| Szociális ebéd diabétesz | 520 Ft |
| Szociális reggeli | 269 Ft |
| Szociális vacsora | 377 Ft |
| Szünidei gyermekétkeztetés | 468 Ft |

Az előterjesztésben foglalt élelmezési nyersanyagnorma-emelés költségvetési vonzata Szombathely Megyei Jogú Város Önkormányzata 2023. évi költségvetésében rendelkezésre áll.

1. A Közgyűlés felkéri Kulcsár Lászlónét, a Pálos Károly Szociális Szolgáltató Központ és Gyermekjóléti Szolgálat igazgatóját, hogy a vállalkozási szerződés módosításáról gondoskodjon.

**Felelős:** Dr. Nemény András polgármester

Dr. László Győző alpolgármester

Dr. Károlyi Ákos jegyző

(a végrehajtás előkészítéséért:

Vinczéné dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője

Kulcsár Lászlóné, a Pálos Károly Szociális Szolgáltató Központ és Gyermekjóléti Szolgálat igazgatója)

**Határidő:** 2023. május 1.